Приложение – Договор СМР

Приложение №8 – проект на договор

ДОГОВОР 
Днес, .......... 2018 г., в гр. …………… между:

1. Министерството на труда и социалната политика (МТСП), с адрес: 1051 гр. София,  ул. „Триадица” № 2, ЕИК 000695395, представлявано от Ангел Петров – Главен секретар, упълномощено лице по чл. 7, ал. 1 от Закона за обществените поръчки (ЗОП), съгласно Заповед № РД01-868/18.10.2018г. на министъра на труда и социалната политика, и Евгени Гогушев – директор на дирекция „Финанси”, наричано по-долу за краткост „ВЪЗЛОЖИТЕЛ”, от една страна,
и

2. .................................. (наименование на изпълнителя), със седалище и адрес на управление: .........................................., вписано в търговския регистър към Агенция по вписванията с ЕИК/Булстат .............., идентификационен номер по ДДС ................, представлявано от .................... (трите имена) – ……………. (в какво качество), наричано по-долу за краткост „ИЗПЪЛНИТЕЛ”, от друга страна,

на основание чл. 112, във връзка с чл. 183 от ЗОП и Решение № ………………………………… г. на ВЪЗЛОЖИТЕЛЯ за определяне на ИЗПЪЛНИТЕЛ на обществена поръчка с предмет: „Строително-ремонтни дейности за нуждите на Министерство на труда и социалната политика”, в частта за Обособена позиция № 1: „Извършване на текущи и аварийни ремонти в сгради на Министерство на труда и социалната политика”, се сключи този договор за следното:
I. ПРЕДМЕТ НА ДОГОВОРА
Чл. 1. (1) ВЪЗЛОЖИТЕЛЯТ възлага, а ИЗПЪЛНИТЕЛЯТ приема да изпълни срещу възнаграждение със своя организация, на своя отговорност и със свои ресурси текущи и аварийни ремонти (наричани за краткост в договора СМР), в съответствие с техническите спецификации (Приложение № 1) на ВЪЗЛОЖИТЕЛЯ, предложението за изпълнение на поръчката (Приложение № 2) и ценовото предложение (Приложение № 3) на ИЗПЪЛНИТЕЛЯ, неразделна част от договора.


(2) Изпълнението на СМР по ал. 1 се извършва в административната сграда на МТСП, на адрес: гр. София, ул. „Триадица“ № 2 и сгради, собственост на министерството в гр. София, находящи се на следните адреси: ж.к."Изток", ул."Пиер Дегейтър" бл.3, етаж 4, ап.14; ж.к. "Красно село",бл.199, ет.13, ап.№59; район "Витоша", ул."Сананишко езеро" №13, бл.№12, ап.№47, терасовиден етаж; район "Изгрев", ул."Райко Алексиeв", бл.216, ет.4, ап.11; ж.к. "Красна поляна", бл.36-Б, вх.Б, ет.4, ап.76; ж.к. "Красна поляна", бл.340А, ет.11, ап.42; район "Изгрев",ул."Райко Алексиев", бл.216, ет.11,ап.32; ж.к. Овча купел, ул."Боряна" № 59, бл.215А, ет.4, ап.9; ж.к. Овча купел, ул."Боряна" № 59, бл.215А, ет.1,  ап.2.

IІ. СРОК НА ДОГОВОРА

  Чл. 2. (1) Срокът за изпълнение на предмета на договора е  36 (тридесет и шест) месеца или до изчерпване на наличния финансов ресурс от 425 000 (четиристотин двадесет и пет хиляди) лв. без включен ДДС, което от обстоятелствата настъпи първо. Договорът влиза в сила от датата на подписването му.
ІІІ. ЦЕНА И НАЧИН НА ПЛАЩАНЕ. ГАРАНЦИЯ ЗА ДОБРО ИЗПЪЛНЕНИЕ
Чл. 3. (1) Стойността за изпълнение на договора е до 425 000 (четиристотин двадесет и пет хиляди) лева без ДДС или до 510 000 (петстотин и десет хиляди) лева с ДДС, като се заплаща стойността само на реално извършени и приети СМР.

(2) Цената на възложени и извършени дейности, които попадат в обхвата на СМР, включени в Ценовото предложение, се калкулират съгласно посочените в КСС единични цени към приложение № 3. 
  (3) За всички видове СМР, за които няма единични цени и не са включени в Приложение № 3, ще се прилагат ценообразуващи елементи, посочени в ценовото предложение на ИЗПЪЛНИТЕЛЯ, разходните норми на база СЕК и стойността на материалите, доказани с фактура/и.

(4) Ценообразуващите елементи по ал. 3 са, както следва:

- средна часова ставка  –  ……… лв./ч.ч.; 

- допълнителни разходи за труд  – …… %;

- допълнителни разходи за транспорт и механизация – …… %;

- доставно-складови разходи за материали – …… %;

- печалба  – ….. %, начислена върху обема СМР.
Чл. 4. (1) ВЪЗЛОЖИТЕЛЯТ изплаща на ИЗПЪЛНИТЕЛЯ за изпълнението на всяка конкретна заявка, размера на окончателно извършените работи по текущи и аварийни ремонти, приети с протокол/и, съдържащи количествено-стойностна сметка за действително извършените видове СМР. Плащанията се извършват по банкова сметка на  ИЗПЪЛНИТЕЛЯ, с платежно нареждане срещу издадена фактура в срок до 10 (десет) работни дни от приемане на изпълнените работи.
 (2) Документацията за плащанията по ал. 1, както и свързаните с нея действително извършени СМР на съответния обект, подлежат на контрол и приемане от страна на ВЪЗЛОЖИТЕЛЯ по отношение на вид, количество и качество. В случай на констатирани на място и по документи несъответствия, ИЗПЪЛНИТЕЛЯТ трябва да даде разяснения, да направи изменения или представи допълнителна информация в срок до 5 (пет) дни, след като бъде уведомен за това. Плащането се извършва в съответния срок по ал. 1, който ако е започнал, продължава да тече от датата, на която ВЪЗЛОЖИТЕЛЯТ получи правилно оформена фактура, отстраняване на несъответствията или поисканите разяснения, корекции или допълнителна информация. 
(3) За завършени и подлежащи на разплащане се считат само приетите с протокол/и, съдържащи количествено-стойностна/и сметка/и, действително изпълнени видове СМР,  приети от ВЪЗЛОЖИТЕЛЯ.  

Чл. 5. (1) Всички плащания по този договор се извършват от ВЪЗЛОЖИТЕЛЯ на ИЗПЪЛНИТЕЛЯ в лева, по следната банкова сметка:

Банка ...............;  гр. ...............; IBAN ...............; BIC ...............; Титуляр: ...............
(2) В случай на промяна в сметката на ИЗПЪЛНИТЕЛЯ, същият уведомява незабавно ВЪЗЛОЖИТЕЛЯ писмено. В случай че ИЗПЪЛНИТЕЛЯТ не уведоми ВЪЗЛОЖИТЕЛЯ, счита се, че плащанията са надлежно извършени.
 (3) В случай, че ИЗПЪЛНИТЕЛЯТ е сключил договор/договори за подизпълнение с посочен/и в офертата подизпълнител/подизпълнители, ВЪЗЛОЖИТЕЛЯТ извършва окончателно плащане към него, след като бъдат представени доказателства, че ИЗПЪЛНИТЕЛЯТ е заплатил на подизпълнителя/ите за изпълнените и приети по реда и условията на настоящия договор дейности.
Чл. 6. (1) Гаранцията, обезпечаваща изпълнението на договора, е в размер на 5% (пет на сто) от стойността на договора без ДДС, посочена в чл. 3, ал. 1.
(2) В случай на изменение на договора, извършено в съответствие с този договор и приложимото право, ИЗПЪЛНИТЕЛЯТ се задължава да предприеме необходимите действия за привеждане на гаранцията за изпълнение в съответствие с изменените условия на договора, в срок до 3 (три) дни от подписването на допълнително споразумение за изменението.

(3) Гаранцията по ал. 1 се внася по банковата сметка на ВЪЗЛОЖИТЕЛЯ, когато е в парична сума по следната банкова сметка на МТСП: 

БНБ – ЦУ; IBAN: BG83BNBG96613300134102; BIC: BNBGBGSD.

(4) Когато като гаранция за изпълнение се представя банкова гаранция, ИЗПЪЛНИТЕЛЯТ предава на ВЪЗЛОЖИТЕЛЯ оригинален екземпляр на банковата гаранция, издадена в полза на ВЪЗЛОЖИТЕЛЯ, която трябва да отговаря на следните изисквания:

1. да бъде безусловна и неотменяема банкова гаранция, да съдържа задължение на банката – гарант, да извърши плащане при първо писмено искане от ВЪЗЛОЖИТЕЛЯ, деклариращ, че е налице неизпълнение на задължение на ИЗПЪЛНИТЕЛЯ или друго основание за задържане на гаранцията за изпълнение по този договор;

2. да бъде със срок на валидност за целия срок на действие на договора плюс 30 (тридесет) дни, като при необходимост в случаите на изменение на срока за изпълнение на договора, срокът на валидност на банковата гаранция се удължава или се издава нова.

(5) Банковите разходи по откриването и поддържането на гаранцията за изпълнение във формата на банкова гаранция, както и по усвояването на средства от страна на ВЪЗЛОЖИТЕЛЯ, при наличието на основание за това, са за сметка на ИЗПЪЛНИТЕЛЯ.

(6) Когато като гаранция за изпълнение се представя застраховка, ИЗПЪЛНИТЕЛЯТ предава на ВЪЗЛОЖИТЕЛЯ оригинален екземпляр на застрахователната полица, издадена в полза на ВЪЗЛОЖИТЕЛЯ, в която ВЪЗЛОЖИТЕЛЯТ е посочен като трето ползващо се лице (бенефициер), която трябва да отговаря на следните изисквания:

1. да обезпечава изпълнението на този договор чрез покритие на отговорността на ИЗПЪЛНИТЕЛЯ;

2. да бъде със срок на валидност за целия срок на действие на договора плюс 30 (тридесет) дни, като при необходимост, на изменение на срока за изпълнение на договора, срокът на валидност на банковата гаранция се удължава или се издава нова. 
3. да се съдържат клауза, че ползващото се лице МТСП не е обвързано с Общите условия на застраховката, както и да не въвежда други задължения за възложителя, освен представянето на документи, свързани с усвояването на гаранцията.
(7) Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на ВЪЗЛОЖИТЕЛЯ, при наличието на основание за това, са за сметка на ИЗПЪЛНИТЕЛЯ.
            (8) ВЪЗЛОЖИТЕЛЯТ освобождава гаранцията за изпълнение по чл. 6, ал. 1 в срок до 30 (тридесет) работни дни след прекратяване на договора.            

(9) Освобождаването на гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на ИЗПЪЛНИТЕЛЯ, посочена в чл. 5, ал. 1 от договора; 


2. когато е във формата на банкова гаранция – чрез връщане на нейния оригинал на ИЗПЪЛНИТЕЛЯ или на упълномощено от него лице;


3. когато е във формата на застраховка – чрез връщане на оригинала на застрахователната полица на ИЗПЪЛНИТЕЛЯ или на упълномощено от него лице.


(10) ВЪЗЛОЖИТЕЛЯТ има право да задържи съответна част и да се удовлетвори от гаранцията за изпълнение, когато ИЗПЪЛНИТЕЛЯТ не изпълни някое от задълженията си по договора, както и в случаите на неизпълнение и/или забавено изпълнение на което и да е задължение на ИЗПЪЛНИТЕЛЯ, като усвои такава част от гаранцията за изпълнение, която съответства на уговорената в договора неустойка за съответния случай на неизпълнение. 


(11) ВЪЗЛОЖИТЕЛЯТ има право да задържи гаранцията за изпълнение в пълен размер, в следните случаи: 

1. при неизпълнение, съгласно чл. 20, ал. 1 и 2, и при разваляне на договора от страна на ВЪЗЛОЖИТЕЛЯ на това основание; 


2. при прекратяване на договора на основанията, посочени в по чл. 18, ал. 1, т. 4, 6, 7 и 9 и ал. 2.
(12) Задържането на гаранцията за изпълнение изцяло или частично не изчерпва правата на ВЪЗЛОЖИТЕЛЯ да претендира обезщетение за претърпените от неизпълнението вреди, които надвишават размера на гаранцията и да търси обезщетение в по-голям размер от нея.

(13) Когато ВЪЗЛОЖИТЕЛЯТ се е удовлетворил от гаранцията за изпълнение и договорът продължава да е в сила, ИЗПЪЛНИТЕЛЯТ се задължава в срок до 3 (три) дни от уведомяването му за това да допълни гаранцията за изпълнение, като внесе усвоената от ВЪЗЛОЖИТЕЛЯ сума по сметката на ВЪЗЛОЖИТЕЛЯ или предостави документ за изменение на първоначалната банкова гаранция или нова банкова гаранция, съответно застраховка, така че във всеки момент от действието на договора размерът на гаранцията за изпълнение да бъде в съответствие с чл. 6, ал. 1.
(14) ВЪЗЛОЖИТЕЛЯТ не дължи лихва за времето, през което средствата по гаранцията за изпълнение са престояли при него законосъобразно.
IV. СТРОИТЕЛСТВО. СТРОИТЕЛНИ МАТЕРИАЛИ И МЕХАНИЗАЦИЯ

  Чл. 7. (1) Осигуряването на строителни материали, механизация и всичко друго, необходимо за извършване на СМР и изпълнение на предмета на договора, е задължение и e за сметка на ИЗПЪЛНИТЕЛЯ.
(2) ИЗПЪЛНИТЕЛЯТ трябва да достави и да влага висококачествени материали и строителни изделия при изпълнението на СМР за всеки обект. Същите трябва да отговарят на техническите изисквания по приложимите стандарти.

   (3) Необходимото електро-, водо- и топлозахранване на съответния обект се осигурява от ВЪЗЛОЖИТЕЛЯ.

(4) ИЗПЪЛНИТЕЛЯТ трябва да вземе всички необходими мерки за опазване на околната среда (на и извън строителната площадка), както и за недопускане на щети и отрицателно въздействие върху хора и имущество, вследствие замърсяване, шум и други вредни последици от работите по предмета на договора.

 (5) При аварии (течове, прекъсване на електрозахранване и др.) ИЗПЪЛНИТЕЛЯТ предприема незабавни мерки за предотвратяване на по-нататъшното разрастване на аварията, както и мерки за ограничаване на щетите. ИЗПЪЛНИТЕЛЯТ информира ВЪЗЛОЖИТЕЛЯ за настъпилото събитие незабавно след откриване на аварията.

 (6) При възникване на аварийни ситуации, ИЗПЪЛНИТЕЛЯТ уведомява ВЪЗЛОЖИТЕЛЯ за причините, вината, сроковете и предлага начина на отстраняването им.

 (7) Когато аварията е възникнала по вина на ИЗПЪЛНИТЕЛЯ, същият е длъжен незабавно да я отстрани за негова сметка.

V. ПРАВА, ЗАДЪЛЖЕНИЯ И ОТГОВОРНОСТИ НА СТРАНИТЕ

Чл. 8. (1) Изменение на този договор се допуска по изключение, след предварително съгласуване между страните, само с допълнителни споразумения, изготвени в писмена форма и подписани от двете страни, в съответствие с изискванията и ограниченията на ЗОП. 
Чл. 9. (1) ВЪЗЛОЖИТЕЛЯТ се задължава:
1. да определи за своя сметка инвеститорски контрол върху извършваните СМР на всеки обект до приключването им и до подписване приемо-предавателен протокол, както и да определи свои служители, които да изпращат заявки.
2. да осигури достъп до съответния обект, както и да предаде на ИЗПЪЛНИТЕЛЯ строителната площадка и да осигури достъп до нея, вкл. в почивни и празнични дни; 
3. да оказва съдействие на ИЗПЪЛНИТЕЛЯ, необходимо за изпълнение на предмета на договора;

4. да приеме в присъствието на ИЗПЪЛНИТЕЛЯ и на подизпълнителя изпълнението на дейностите по този договор, за които ИЗПЪЛНИТЕЛЯТ е сключил договор за подизпълнение (хипотезата важи в случай, че ИЗПЪЛНИТЕЛЯТ е сключил договор за подизпълнение към този договор в съответствие с офертата);

           5. да определи свой представител, който да има правата и задълженията да го представлява пред ИЗПЪЛНИТЕЛЯ по изпълнението на договора;

6. да приеме възложените и извършени СМР с двустранно подписан приемо-предавателен протокол в случай, че няма забележки по изпълнението на СМР;
7. да заплати в договорените срокове и при условията на договора дължимите суми на ИЗПЪЛНИТЕЛЯ;

8. да уведоми писмено ИЗПЪЛНИТЕЛЯ в 3-дневен срок след съставянето на протокола по чл. 17, ал. 3 за установяване на появили се в гаранционния срок дефекти; 
(2) ВЪЗЛОЖИТЕЛЯТ не носи отговорност за действия и бездействия на ИЗПЪЛНИТЕЛЯ, в резултат на които по време на изпълнението на този договор възникнат:   

1. смърт или злополука, на което и да е физическо лице на обекта; 
2. загуба или нанесена вреда на каквото и да е имущество.  
(3) ВЪЗЛОЖИТЕЛЯТ има право по всяко време и по невъзпрепятстващ работата на ИЗПЪЛНИТЕЛЯ, начин на достъп до обектите, както и да проверява и да контролира качеството и напредъка при изпълнението по този договор, както и да дава задължителни указания, освен ако същите са в нарушение на нормативно определени строителни правила и нормативи или водят до съществено отклонение от предмета на договора/техническите спецификации.
  (4) ВЪЗЛОЖИТЕЛЯТ има право:

  1. да одобрява всички материали, които ще бъдат вложени при изпълнението на СМР на обекта, предмет на поръчката.


  2. чрез лицето, определено в настоящия договор или с изрична заповед, да прави възражения по изпълнението на работите по предмета на договора, да спира извършването на отделни видове работи, когато установи влагането на нестандартни материали и/или некачествено изпълнение и да иска поправката им и влагането на стандартни материали за сметка на ИЗПЪЛНИТЕЛЯ;


3. чрез лицето, определено в настоящия договор писмено, да откаже приемане и заплащане на част или на цялото възнаграждение, в случай че ИЗПЪЛНИТЕЛЯТ се е отклонил от поръчката или работата му е с недостатъци;


4. при констатиране на некачествено изпълнени работи, чрез лицето, определеното в настоящия договор, да изисква същите да бъдат отстранени или поправени за сметка на ИЗПЪЛНИТЕЛЯ, като определи срок;


5. при констатиране на недостатъци, които не е открил по време на изпълнение на възложените строителни и ремонтни дейности и е констатирал по време на гаранционния срок, да поиска от ИЗПЪЛНИТЕЛЯ да ги поправи в срока по чл. 17, ал. 4, без да дължи  заплащане.
Чл. 10. (1) ИЗПЪЛНИТЕЛЯТ се задължава:

1. да изпълни на свой риск и със свои материали, екип, оборудване и технология, всички дейности по предмета на договора качествено, в обхвата, сроковете и при спазване на условията, посочени в договора и приложенията към него, при спазване на строителните, техническите и технологични правила, действащата нормативна уредба, нормативи и стандарти, правилата по безопасни и здравословни условия на труд и пожарна безопасност, с грижата на добрия търговец;
2. да достави и да влага висококачествени материали и строителни изделия при изпълнението на СМР за всеки обект. Същите трябва да отговарят на техническите изисквания по приложимите стандарти и техническите спецификации на ВЪЗЛОЖИТЕЛЯ;
3. да обезпечи работата си по този договор с необходимите машини и съоръжения;
4. да предоставя на ВЪЗЛОЖИТЕЛЯ, както и на съответните контролни органи, съобразно техните правомощия в съответствие с действащото законодателство, възможност за безпрепятствено извършване на проверки и контрол по изпълнението на СМР по този договор;
           5. да определи лице, което да има правата и задълженията да го представлява пред ВЪЗЛОЖИТЕЛЯ по изпълнението на настоящия договор;

           6. да уведомява ВЪЗЛОЖИТЕЛЯ писмено за възникнали въпроси, свързани с изпълнението на договора;

           7. да ограничи действията на своя персонал и механизация в границите на строителната площадка на съответния обект, като не допуска навлизането им в съседни терени;

8. да поддържа книжа, документи и други данни и да прилага съответните счетоводни процедури и практики, които законосъобразно отразяват всички сделки при изпълнение или във връзка с договора;

       9. да поднови или да удължи срока на валидност на застрахователната полица по чл. 171 от ЗУТ, когато срокът на валидността й изтече преди изтичане на срока за отстраняване на дефекти;
10. да уведоми писмено ВЪЗЛОЖИТЕЛЯ при настъпили промени на адреса му,  банковата му сметка и др;  
11. да изпълни всички възложени СМР в сроковете указани от ВЪЗЛОЖИТЕЛЯ.
(2) При изпълнение на предмета на този договор ИЗПЪЛНИТЕЛЯТ носи пълната отговорност за безопасността на всички видове работи и дейности на обекта, за наетите от него работници и оборудване, за представителите на ВЪЗЛОЖИТЕЛЯ и други лица, инцидентно пребиваващи на обекта.
(3) За работата, действията и бездействията на персонала, както и на подизпълнителя/те (ако има такъв/такива), ИЗПЪЛНИТЕЛЯТ отговаря като за своя работа, действия или бездействия както пред ВЪЗЛОЖИТЕЛЯ, така и пред трети лица.

Чл. 11. (1) ИЗПЪЛНИТЕЛЯТ няма право да променя лицата от екипа – ръководен  състав/персонал, посочени в офертата му, без предварително писмено съгласие на ВЪЗЛОЖИТЕЛЯ. 
(2) Екипът може да бъде променян само след писмено съгласие на ВЪЗЛОЖИТЕЛЯ, при невъзможност на член на екипа да изпълни възложената му работа, поради причини, които не зависят от ИЗПЪЛНИТЕЛЯ. 
(3) При възникване на посочените в ал. 2 обстоятелства, ИЗПЪЛНИТЕЛЯТ уведомява писмено ВЪЗЛОЖИТЕЛЯ, като посочва конкретните причини и прилага доказателства за настъпването им. Предложеният нов експерт от екипа трябва да отговаря на всички изисквания на ВЪЗЛОЖИТЕЛЯ, посочени в документацията на настоящата обществена поръчка, с професионална квалификация и професионален опит, еквивалентни или по-добри от тези на заменения експерт, като ИЗПЪЛНИТЕЛЯТ представя доказателства за това. 
(4) ВЪЗЛОЖИТЕЛЯТ може да приеме замяната или мотивирано да откаже предложения експерт. При отказ от страна на ВЪЗЛОЖИТЕЛЯ да приеме предложения експерт, ИЗПЪЛНИТЕЛЯТ предлага друг експерт, отговарящ на изискванията на ВЪЗЛОЖИТЕЛЯ с ново уведомление, което съдържа информацията и доказателствата по ал. 3.

(5) В случай че даден експерт трябва да бъде заменен, съгласно ал. 3 и е минал повече от 1 (един) месец преди нов експерт да поеме неговите функции, ВЪЗЛОЖИТЕЛЯТ може да поиска от ИЗПЪЛНИТЕЛЯ да назначи временен служител до идването на новия експерт или да предложи приемлив вариант за компенсиране на временното отсъствие на експерт.
(6) Допълнителните разходи, възникнали в резултат от смяната или допълването на експерт, са за сметка на ИЗПЪЛНИТЕЛЯ.
Чл. 12. (ако е приложимо)
(1) ИЗПЪЛНИТЕЛЯТ е длъжен да сключи договор за подизпълнение с подизпълнителя/ите, посочен/и в офертата. В договора за подизпълнение следва да е предвидена забрана за превъзлагане на възложени с договора за подизпълнение дейности.
(2) След сключване на договора и най-късно преди започване на изпълнението му, ИЗПЪЛНИТЕЛЯТ уведомява ВЪЗЛОЖИТЕЛЯ за името, данните за контакт и представителите на подизпълнителите, посочени в офертата. ИЗПЪЛНИТЕЛЯТ уведомява ВЪЗЛОЖИТЕЛЯ за всякакви промени в предоставената информация в хода на изпълнението на поръчката

(3) Ако в офертата на ИЗПЪЛНИТЕЛЯ е предвидено участие на подизпълнител/и, подизпълнителят/те се задължава/т да спазва/т всички регламентирани в ЗОП, ППЗОП и документацията на поръчката разпоредби.

(4) ИЗПЪЛНИТЕЛЯТ няма право да използва подизпълнител/и и трети лица в случай, че не е заложил такъв/такива при участието си в процедурата по възлагане на обществената поръчка, както и няма право да използва подизпълнител, който е различен от посочения в офертата, освен при условията на чл. 66, ал. 11 от ЗОП. 
(5) При замяна или включване на подизпълнител ИЗПЪЛНИТЕЛЯТ представя на ВЪЗЛОЖИТЕЛЯ всички документи, които доказват изпълнението на условията по чл. 66, ал. 2 и 11 от ЗОП, заедно с копие на договора за подизпълнение или на допълнително споразумение в тридневен срок от тяхното сключване, съгласно чл. 75, ал. 2 от ППЗОП.
Чл. 13. ИЗПЪЛНИТЕЛЯТ прави всичко необходимо по време на строителството за недопускане на повреди или разрушения на инженерната инфраструктура в и извън границите на съответния обект. В случай, че ИЗПЪЛНИТЕЛЯТ виновно причини щети, той е длъжен да ги възстанови, като разходите са за негова сметка. 

Чл. 14. ИЗПЪЛНИТЕЛЯТ има право да:
1. получи достъп до обектите;

2. иска необходимото съдействие за изпълнение на договора;


3. иска от ВЪЗЛОЖИТЕЛЯ приемане на изпълнените строителни и ремонтни работи – предмет на възлагане с настоящия договор, в случаите, когато те отговарят на изисквания на договора и приложенията към него;


4. получи цената на изпълнените и приети строителни и ремонтни работи, при условията и в сроковете, предвидени в договора;

5. оспори изцяло или отчасти искания за плащания, отправени от подизпълнителя.

VІ. ЗАЯВКА ЗА ИЗПЪЛНЕНИЕ И ПРИЕМАНЕ НА ИЗВЪРШЕНИТЕ СМР
   
Чл. 15. (1) При възникнала необходимост от извършване на текущи или аварийни ремонти, лицето/та, определени за контакт от страна на ВЪЗЛОЖИТЕЛЯ изпращат възлагателно писмо (заявка) на ИЗПЪЛНИТЕЛЯ.

(2) Заявката съдържа прогнозните видове и количества строително ремонтни работи,  график и краен срок за изпълнението им. По преценка на ВЪЗЛОЖИТЕЛЯ заявката може да съдържа и специфични изисквания за качеството на материалите, които ще бъдат вложени при изпълнение на заявката.

(3) Всяка заявка се изпраща по електронната поща, посочена от ИЗПЪЛНИТЕЛЯ в настоящия договор.  
(4) В случаи на изключителна ситуация ВЪЗЛОЖИТЕЛЯТ може да съобщи приблизителни параметри на конкретната заявка директно на лицето/ата, посочени за контакт от страна на ИЗПЪЛНИТЕЛЯ.
(5) ИЗПЪЛНИТЕЛЯТ е длъжен след получаване на заявката от ВЪЗЛОЖИТЕЛЯ да изпрати екип, който да направи оглед и изготви количествено – стойностна сметка, която да съдържа подробно описание на видовете работи и тяхната стойност, в следните срокове:

- за реконструкция, строителна поддръжка или текущ ремонт – в срок до 48 (четиридесет и осем) часа;

- за изпълнение на авариен ремонт – в срок до 24 (двадесет и четири) часа, а в случай на изключителна ситуация - в срок до 2 (два) часа за овладяване на аварията.

(6) При необходимост и при поискване от ВЪЗЛОЖИТЕЛЯ, изпълнението на възложените СМР се извършва както през почивните и празничните дни, така и на смени денонощно, без допълнително заплащане за това от страна на ВЪЗЛОЖИТЕЛЯ.

(7) След изтичане на срока по ал. 5, ИПЪЛНИТЕЛЯТ изпраща на ВЪЗЛОЖИТЕЛЯ за одобрение изготвена по ал. 5 количествено-стойностна сметка.
(8)  ИЗПЪЛНИТЕЛЯТ започва работа след писмено одобрение на количествено- стойностната сметка от ВЪЗЛОЖИТЕЛЯ. Срокът за изпълнение на СМР за всеки обект е съгласно указанията в заявката по ал. 2 и е задължителен  за ИЗПЪЛНИТЕЛЯ. 

(9) ИЗПЪЛНИТЕЛЯТ може да поиска мотивирано удължаване на срока по ал. 2, като  искането се одобрява от ВЪЗЛОЖИТЕЛЯ.
Чл. 16. (1) Приемането на изпълнените договорни работи, съобразно подадената заявка, се извършва с подписването на протокол/и, съдържащи количествено-стойностни сметки за действително извършените видове СМР и приемателно-предавателен протокол за извършената работа за всеки обект. Към протоколите ИЗПЪЛНИТЕЛЯТ представя сертификати за качество или декларации за съответствие, изготвени на български език, за вложените материали и строителни изделия.

            (2) Протоколите по предходната алинея се подписват от представители на страните, определени в чл. 29 от договора или с изрична писмена заповед.

 (3) Всички забележки, направени от ВЪЗЛОЖИТЕЛЯ преди приемане на изпълнените договорни работи, относно изпълнението им в качествено и количествено отношение, са задължителни за ИЗПЪЛНИТЕЛЯ и са за негова сметка. Срокът за отстраняване на констатираните забележки се определя от ВЪЗЛОЖИТЕЛЯ и е задължителен за ИЗПЪЛНИТЕЛЯ. 
(4) Когато ИЗПЪЛНИТЕЛЯТ е сключил договор/и за подизпълнение, ВЪЗЛОЖИТЕЛЯТ приема изпълнението на дейностите, за които е сключен договор за подизпълнение, в присъствието на представители на ИЗПЪЛНИТЕЛЯ и на подизпълнителя/ите, освен ако ИЗПЪЛНИТЕЛЯТ представи доказателства, че договорът за подизпълнение е прекратен, или че работата или част от нея не е извършена от подизпълнителя. (в приложимите случаи)

VІІ. ГАРАНЦИОННИ СРОКОВЕ

Чл. 17. (1) Гаранционните срокове са в съответствие с минимално определените в Наредба № 2 от 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти  (обн., ДВ, бр. 72 от 2003 г.).
(2) Гаранционните срокове започват да текат от датата на подписване на двустранния приемо-предавателен протокол за приемане на конкретните СМР за съответния обект.

(3) Всички дефекти, възникнали преди края на гаранционния срок, се констатират с протокол, съставен и подписан от представители на ВЪЗЛОЖИТЕЛЯ. Този протокол се изпраща в 3-дневен срок от съставянето му на ИЗПЪЛНИТЕЛЯ.
  (4) ИЗПЪЛНИТЕЛЯТ се задължава в 14-дневен срок от получаване на протокола по ал. 3 да отстрани за своя сметка появилите се в гаранционния срок дефекти или в срока удължен по реда на чл. 15, ал. 9.
           (5) Гаранционният срок не тече и се удължава с времето, през което обектът е имал проявен дефект, до неговото отстранявяне.
VIIІ. ПРЕКРАТЯВАНЕ НА ДОГОВОРА. НЕУСТОЙКИ И САНКЦИИ

Чл. 18. (1) Действието на договора се прекратява:

1. с изтичане на уговорения срок;
2. по взаимно съгласие на страните, изразено писмено;
3. при настъпване на обективна невъзможност за изпълнение на възложената работа;

4. с прекратяване на юридическо лице – страна по договора, без правоприемство или при обявяването му в несъстоятелност;

5. когато е необходимо съществено изменение на поръчката, което не позволява договорът да бъда изменен на основание чл. 116, ал. 1 от ЗОП;

6. когато се установи, че по време на провеждане на процедурата за възлагане на поръчката за ИЗПЪЛНИТЕЛЯ са били налице обстоятелства по чл. 54, ал. 1 т. 1 от ЗОП, въз основа на които е следвало да бъде отстранен от процедурата;
7. когато се установи, че въз основа на неверни данни е приложено изключение по чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици. В този случай договорът се прекратява без предизвестие, като не се дължи нито връщане на гаранцията, обезпечаваща изпълнението (депозита), нито заплащане на извършените работи, а получените плащания подлежат на незабавно възстановяване ведно със законната лихва;

8. при решение за заличаване на ИЗПЪЛНИТЕЛЯ от регистър на Камарата на строителите в България;

9. когато ИЗПЪЛНИТЕЛ на поръчката е обединение/консорциум, което не е юридическо лице и след подписване на настоящия договор в състава на обединението/консорциума – ИЗПЪЛНИТЕЛ, е настъпила промяна;
            (2) Настоящият договор може да бъде прекратен със 7-дневно писмено предизвестие от ВЪЗЛОЖИТЕЛЯ при:

1. неизпълнение на някое от задълженията по този договор от ИЗПЪЛНИТЕЛЯ;
2. установени от контролен орган нарушения на ИЗПЪЛНИТЕЛЯ по изпълнение на настоящия договор, касаещи нормативната уредба.
(3) Този договор може да бъде прекратен от ВЪЗЛОЖИТЕЛЯ със 7-дневно предизвестие, ако в резултат на възникнали след сключването му обстоятелства, ВЪЗЛОЖИТЕЛЯТ не е в състояние да изпълни своите задължения по настоящия договор. В този случай ВЪЗЛОЖИТЕЛЯТ заплаща на ИЗПЪЛНИТЕЛЯ извършените и приети по съответния ред до прекратяването дейности.
Чл. 19. При прекратяване на договора ИЗПЪЛНИТЕЛЯТ е длъжен да преустанови незабавно извършването на строително - ремонтните работи и да обезопаси строителната площадка на съответния обект, след което да напусне обекта в технологично най-кратък срок.

Чл. 20. (1) Ако ИЗПЪЛНИТЕЛЯТ не започне работа по изпълнение на договора, до 10 (десет) дни от получаване на възлагателно писмо (заявка) от ВЪЗЛОЖИТЕЛЯ за съответен обект, ВЪЗЛОЖИТЕЛЯТ има право да прекрати договора без предизвестие, с писмено уведомление, както и да задържи гаранцията за изпълнение.
(2) Ако констатираните недостатъци при извършване на строителните и ремонтните работи на някой от обектите не бъдат отстранени от ИЗПЪЛНИТЕЛЯ:
1. ВЪЗЛОЖИТЕЛЯТ не приема и не изплаща неотстранените недостатъци;
2. ИЗПЪЛНИТЕЛЯТ дължи неустойка е размер на 30% от стойността на съответното СМР; 
3. ВЪЗЛОЖИТЕЛЯТ може да развали договора с писмено уведомление без предизвестие.
(3) Ако недостатъците констатирани по време на гаранционните срокове не бъдат отстранени от ИЗПЪЛНИТЕЛЯ в сроковете по чл. 17, ал. 4 или в срока удължен по реда на чл. 15, ал. 9, ИЗПЪЛНИТЕЛЯТ дължи неустойка с размер на 30 % (тридесет на сто) от стойността на конкретните СМР. 
Чл. 21. (1) В случай, че договорът бъде прекратен по реда на чл. 18, ал. 1, т. 2, 3 и 5 страните не си дължат неустойки.

(2) При прекратяване на договора по реда на чл. 18, ал. 1, т. 4, 6-9 и ал. 2 ИЗПЪЛНИТЕЛЯТ дължи неустойка на ВЪЗЛОЖИТЕЛЯ в размер на 20 % (двадесет на сто) от цената по чл. 3, ал. 1 от договора.

(3) ИЗПЪЛНИТЕЛЯТ дължи на ВЪЗЛОЖИТЕЛЯ и стойността на действително претърпените вреди и пропуснати ползи над размера на неустойката по ал. 2, след доказването им по надлежния ред. 

Чл. 22. (1) При забавено изпълнение – когато ИЗПЪЛНИТЕЛЯТ не спази сроковете по настоящия договор и указани от ВЪЗЛОЖИТЕЛЯ, ИЗПЪЛНИТЕЛЯТ дължи на ВЪЗЛОЖИТЕЛЯ за всеки ден забава неустойка в размер на 0,5 % (нула цяло и пет десети на сто) от цената по чл. 3, ал. 1, но не повече от 10 %.
 (2) При забава в плащането на дължима сума с повече от 10 (десет) работни дни след срока по чл. 4, ал. 1, ВЪЗЛОЖИТЕЛЯТ дължи за всеки ден забава неустойка в размер на 0,5 % (нула цяло и пет десети на сто) от цената по чл. 3, ал. 1, но не повече от 10 %.

Чл. 23. (1) ВЪЗЛОЖИТЕЛЯТ отправя покана до ИЗПЪЛНИТЕЛЯ за заплащане на дължимите неустойки в определен срок. В случай, че ИЗПЪЛНИТЕЛЯТ не плати в срок, ВЪЗЛОЖИТЕЛЯТ има право да удържи начислените неустойки от гаранцията, обезпечаваща изпълнението на договора или от дължимите плащания  по договора. 
(2) Прилагането на горните санкции не отменя правото на ВЪЗЛОЖИТЕЛЯ да предяви иск срещу ИЗПЪЛНИТЕЛЯ за претърпени щети и пропуснати ползи, съгласно действащото законодателство в Република България.

IХ. РЕШАВАНЕ НА СПОРОВЕ

Чл. 24. (1) В случай на предявена претенция, възникнало противоречие или спор между двете страни във връзка с този договор, се прилага следната процедура за уреждането му:

1. Засегнатата страна се задължава да уведоми писмено другата страна за естеството на предявяваната претенция, възникналото противоречие или спор.

2. При получаване на уведомлението по т. 1, двете страни или техни представители се задължават да започнат консултации с цел постигане споразумение по претенцията, възникналото противоречие или спора, без да се стига до прекъсване изпълнението на дейността по договора.

(2) При непостигане на съгласие по ал. 1, т. 2, спорът се отнася за решаване пред съответния компетентен съд. 

(3) ВЪЗЛОЖИТЕЛЯТ задържа гаранцията за добро изпълнение по договора, ако в срока на изпълнението му възникне спор между страните, който е внесен за разрешаване от съда. 

(4) При решаване на спора в полза на ВЪЗЛОЖИТЕЛЯ, той може да пристъпи към усвояване на гаранциите.
X. НЕПРЕОДОЛИМА СИЛА
Чл. 25. (1) Страните не отговарят за неизпълнение на задължение по този договор, когато невъзможността за изпълнение се дължи на непреодолима сила. 
(2) За целите над договора, „непреодолима сила” има значението на това понятие по смисъла на чл. 306, ал. 2 от Търговския закон.

(3) Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата страна в срок до 3 (три) дни от настъпване на непреодолимата сила. Към уведомлението се прилагат всички релевантни и/или нормативно установени доказателства за настъпването и естеството на непреодолимата сила, причинната връзка между това обстоятелство и невъзможността за изпълнение, и очакваното времетраене на неизпълнението.

(4) Докато трае непреодолимата сила, изпълнението на задълженията на свързаните с тях насрещни задължения се спира. Засегнатата страна е длъжна, след съгласуване с насрещната страна, да продължи да изпълнява тази част от задълженията си, които не са възпрепятствани от непреодолимата сила.

(5) Не може да се позовава на непреодолима сила страна: 

1. която е била в забава или друго неизпълнение преди настъпването на непреодолима сила;

2. която не е информирала другата страна за настъпването на непреодолима сила; или

3. чиято небрежност или умишлени действия или бездействия са довели до невъзможност за изпълнение на договора.

(6) Липсата на парични средства не представлява непреодолима сила.

XІ. ЗАКЛЮЧИТЕЛНИ РАЗПОРЕДБИ

Чл. 26. (1) Всяка от страните по този договор се задължава да пази в поверителност и да не разкрива или разпространява информация за другата страна, станала ѝ известна при или по повод изпълнението на договора.
(2) С изключение на случаите, посочени в ал. 3, конфиденциална информация може да бъде разкривана само след предварително писмено одобрение от другата страна, като това съгласие не може да бъде отказано безпричинно.

(3) Не се счита за нарушение на задълженията за неразкриване на конфиденциална информация, когато:

1. информацията е станала или става публично достъпна, без нарушаване на този договор от която и да е от страните;

2. информацията се изисква по силата на закон, приложим спрямо която и да е от страните; или

3. предоставянето на информацията се изисква от регулаторен или друг компетентен орган и съответната страна е длъжна да изпълни такова изискване.
Чл. 27. Страните се задължават да спазват приложимото законодателство в областта на личните данни и Регламент (ЕС) 2016/679 General Data Protection Regulation (GDPR).

Чл. 28. За неуредените въпроси в този договор се прилагат разпоредбите на действащото законодателство.
Чл. 29. (1) Всички уведомления между страните във връзка с този договор се извършват в писмена форма и могат да се предават лично или чрез препоръчано писмо, по куриер, по факс, чрез електронна поща.

(2) За целите на този договор данните и лицата за контакт на страните са, както следва: 
1. За ВЪЗЛОЖИТЕЛЯ:

Адрес за кореспонденция: ………………… 

Тел.: ………………………………………….

Факс: …………………………………………

e-mail: ………………………………………..

Лице за контакт: ……………………………

2. За ИЗПЪЛНИТЕЛЯ: 

Адрес за кореспонденция: …………………
Тел.: ………………………………………….

Факс: …………………………………………

e-mail: ………………………………………..

Лице за контакт: ……………………………

(3) При промяна на лицата по ал. 2 всяка страна е длъжна да уведоми писмено другата страна в срок от 3 (три) работни дни.
Чл. 30. Неразделна част от този договор са:

1. Технически спецификации – Приложение № 1; 
2. Предложение за изпълнение на поръчката – Приложение № 2 
3. Ценово предложение и КСС към него – Приложение № 3  
Този договор се изготви и подписа в пет еднообразни екземпляра – един за ИЗПЪЛНИТЕЛЯ и четири за ВЪЗЛОЖИТЕЛЯ.
	ВЪЗЛОЖИТЕЛ:  


	ИЗПЪЛНИТЕЛ:

                             ...............……….................

                     (име, длъжност, подпис и печат)

